**Kenneth E. Hagin**

**SEITSE SAMMU PÜHA VAIMU VASTUVÕTMISEKSPeatükk 1**

**SEITSE SAMMU PÜHA VAIMU VASTUVÕTMISEKS**

Ja mina palun Isa, ja Tema annab teile teise Trööstija, et see teie juurde jääks igavesti, tõe Vaimu, keda maailm ei või vastu võtta, sellepärast, et ta Teda ei näe ega tunne; aga teie tunnete Teda, sest Tema jääb Teie juurde ja tahab olla teie sees. *Johannese 14:16,17*

Selle Jeesuse on Jumal surnuist üles äratanud; selle tunnistajad oleme me kõik. Et Ta nüüd Jumala parema käe läbi on ülendatud ja on Isalt saanud Püha Vaimu tõotuse, siis on Tema selle välja valanud, nõnda nagu te nüüd näete ja kuulete. *Apostlite teod 2:32,33*

On seitse asja, mida me saame teha, et aidata inimestel vastu võtta Püha Vaimu.

**ESITEKS**: aidata inimestel näha, et Jumal andis Püha Vaimu Nelipühi päeval. Sellest ajast peale on olnud Püha Vaim siin maailmas. Aidata inimestel näha, et Püha Vaimu anni vastuvõtmine sõltub temast endast. Ta ei pea Püha Vaimuga täitumist Jumala käest kerjama. Uskmatus kerjab, usk hõiskab.

**TEISEKS**: aidata inimestel näha, et igaüks, kes on päästetud, on Püha Vaimu vastuvõtmiseks valmis.

APOSTLITE TEOD 2:38 38 Aga Peetrus ütles neile: «Parandage meelt ja igaüks teist lasku ennast ristida Jeesuse Kristuse nimesse pattude andekssaamiseks ja siis te saate Püha Vaimu anni.»

Me oleme oma täisevangeelsele teoloogiale külge liitnud paljusid inimeste poolt loodud traditsioone. Inimesed arvavad, et nad peavad enne Püha Vaimu vastuvõtmist tegema teatud asju või oma elusid korrastama. Kui me suudaksime ise korrastada oma elusid, siis milleks meile veel Jeesuse Kristuse verd vaja oleks? Mina olen verega pestud ja verega ostetud. Kui sa oled päästetud, oled sa ka puhas. Ometi on inimestel arvamus, et nad peavad Püha Vaimu anni vastuvõtmiseks midagi tegema. Sa ei saa midagi teha kingituse või anni eest. See ei oleks enam and, kui sa selle heaks töötama peaksid. Ma olen kuulnud inimesi rääkimas sellest, mida nad tegid ja millest nad loobusid, et vastu võtta Püha Vaimu. Mina ei loobunud millestki, minust sai lihtsalt Jumala laps ja ma ei tahtnud enam teha valesid asju. Minu loomus muutus. Kui sa sünnid uuesti, siis toimub sinu sees üks muudatus. Sinu vaim luuakse uuesti. Ning kui sa oled päästetud, siis oled sa ka valmis täituma Püha Vaimuga. Sa ei pea tegema midagi muud, kui paluma, et Teda vastu võtta.

**KOLMANDAKS**: on piibellik öelda inimestele, et nad oleksid valmis Püha Vaimu vastuvõtmiseks, kui neile käed peale pannakse. Mõnedele on antud käte peale panemise and, et inimesed selle läbi võtaksid vastu Püha Vaimu ja tervenemise. See and on Jumalalt, nagu me näeme Apostlite tegudes 8:18-20.

Ent isegi kui Vaimuga täidetud usklikul ei ole käte peale panemise teenistust, on see täiesti õige, kui ta palvetab koos kandidaadiga, sest see vabastab viimase usu. Kui usklik paneb oma käed kandidaadi peale, ei saa ta Püha Vaimu talle anda. Tema palved saavad tuua Jumala väe inimeste peale, kuid nemad peavad selle ise vastu võtma.

**NELJANDAKS**: räägi inimestele mida nad ootama peavad (muidu omavad nad selle kohta kõikvõimalikke ettekujutlusi).

Ütle kandidaadile, et tema peab rääkima! Püha Vaim tegutseb tema huulte ja keele ja kõneorganitega ning paneb üleloomulikud sõnad tema suhu, aga kandidaat on see, kes peab selle heli kuuldavale tooma ja välja ütlema. Püha Vaim annab sõnad, aga inimene räägib neid.

APOSTLITE TEOD 2:4 „Ja NAD kõik said täis Püha Vaimu ja HAKKASID RÄÄKIMA teisi keeli, NÕNDA NAGU VAIM NEILE ANDIS RÄÄKIDA“.

«Nad» on lause alus. Nemad rääkisid. Püha Vaim andis neile sõnu.

APOSTLITE TEOD 10:44-46 „Kui Peetrus neid sõnu alles rääkis, langes Püha Vaim kõikide peale, kes seda sõna kuulsid! Ja usklikud ümberlõigatute seast, niipalju kui neid ühes Peetrusega oli tulnud, ehmusid, et Püha Vaimu and valati ka paganate peale, sest NAD KUULSID NEID VÕÕRAID KEELI RÄÄKIVAT ja Jumalat väga ülistavat.“

APOSTLITE TEOD 19:6 6 Ja kui Paulus pani oma käed nende peale, tuli Püha Vaim nende peale ja NAD RÄÄKISID VÕÕRAID KEELI ja ennustasid.

Sarnane kirjakoht on ka 1. Korintose 14. peatükis, kus Paulus ütles: «Ma tänan Jumalat, et MINA RAÄGIN KEELTES rohkem kui teie kõik» (s. 18): «Sest KES KEELTES RÄÄGIB, ei kõnele inimestele, vaid Jumalale; sest keegi ei saa temast aru, vaimust ta ju räägib sala-dusi» (s. 2); «Kui keeltes RÄÄGITAKSE ...>> (s. 27).

Apostlite teod 19:6 ütleb: «Ja kui Paulus pani oma käed nende peale, tuli Püha Vaim nende peale ja NAD RÄÄKISID VÕÕRAID KEELI ja ennustasid.» Niisiis on loomulik, et kui kandidaat võtab vastu Püha Vaimu, hakkab tema rääkima võõraid keeli, nagu Püha Vaim annab talle rääkida.

PÜHA VAIM EI RÄÄGI KEELTES. PÜHA VAIM EI VÕTA MEIE KEELT EGA RÄÄGI. MEIE RAAGIME KEELTES.

Uues Testamendis pole kusagil öeldud, et Püha Vaim räägib keeltes. Alati räägib isik, aga Püha Vaim annab sõnad. Paljud inimesed ütlevad: «Ma kardan, et ma teen seda lihas.» Sa ei saagi seda teha mingil muul viisil! Keeltes rääkimine tähendab seda, et lihas elavad mehed ja naised ülistavad Jumalat Vaimus. Jumal tõotas Joeli 3:1, et «pärast seda sünnib, et ma valan oma Vaimu kõige LIHA peale ...» Kandidaadiga tegeldes kasuta ainult Piibli termineid, mitte inimeste loodud väljendeid, muidu muutuvad juhised segasteks ja vahel isegi eemalepeletavateks.

**VIIENDAKS**: ütle kandidaadile, et ta heidaks ära kõik kartuse, mille ta on saanud rumalatelt õpetajatelt, kes ütlesid, et ta võib saada midagi valet. Aita tal näha, et ta ei saa Püha Vaimu asemel midagi muud.

LUUKA 11:11-13 „Ent missugune isa on teie seas, kellelt poeg palub kala, et ta annaks, sellele kala asemel mao? Või kui ta palub muna, et ta annaks talle skorpioni? Kui nüüd teie, kes olete kurjad, märkate anda häid ande oma lastele, kui palju enam Isa taevast annab Püha Vaimu neile, kes paluvad.“

**KUUENDAKS**: julgusta kandidaati avama oma suu (see võib olla usu tegu), sisse hingama ning ütlema Jumalale: «Ma võtan praegu usu läbi vastu Püha Vaimu.»

Kui Jeesus ütles: «Tulge ja jooge,» rääkis ta Pühast Vaimust. Kui inimene joob vett, avab ta suu ja hingab sisse. Sa ei saa juua vett suletud suuga ja sa ei saa võtta vastu Püha Vaimu suletud suuga.

Nõua, et kandidaat ei räägiks ühtegi sõna emakeeles (sa ei saa rääkida kahes keeles korraga). Mõistus ei saa selles kogemuses osaleda, see tuleb südamest.

Julgusta kandidaati lõdvestuma ja siis julgelt ning vabalt tõstma oma häält ja kuuldavale tooma üleloomulikke helisid, mis tahavad tulla esile tema keele ja huulte läbi just samamoodi, nagu räägiks ta oma emakeeles.

Juhenda kandidaati, et keeltes rääkimine on tegelikult koostöö tema ja Püha Vaimu vahel. Ütle talle, et ta oleks ootel, et Püha Vaim annab talle sõnad ja et tema keel tahaks nagu midagi öelda. See on niimoodi igal juhtumil.

Püha Vaim annab sõnad mida öelda, isik peab tegema rääkimise osa. **Üleloomulik on see, mida räägitakse, mitte see, kes räägib.**

Kui näed, et Püha Vaim liigub kandidaadi keele ja huulte peal, siis ütle talle, et ta tooks kuuldavale iga hääle, mida on kerge kuuldavale tuua, sõltumata sellest, milline see ka ei oleks. See on usk. Ta tõstab oma hääle ning usaldab Jumalat juhtimise eest.

Ütle talle, et ta läheks kohe üle kõnele, kiites Jumalat nende üleloomulike sõnadega, kuni tuleb esile vaba ja selge keel ning tal on sisemine kindel veendumus, et ta on selle vastu võtnud.

Sõna «inspiratsioon» tähendab Jumala Vaimus hingamist. Lastes kandidaadil vaadata Jumala peale ning Teda sisse hingata, võib ta niiviisi lõdvestuda ning «juua» või **täituda** Püha Vaimuga.

On kaks võimalust, kuidas keeled ilmnevad. Paljud inimesed kuulevad oma sisemuses nende sõnade formeerumist ning need kerkivad üles, kuni nad suu kaudu välja öeldakse.

Teine võimalus on huulte väreluse kaudu. Kandidaat võib tunda, kuidas lõualuu tõmbub pingule ja keel võib tunduda paksuna. Püha Vaim teeb seda, kuna huuled ja keel on organid, mida me kasutame sõnade loomiseks. Niimoodi annab ta meile sõnad või õhutuse kõnelemiseks. Aga meie ise peame sõnad esile tooma.

Sa täitud juues. Efesose 5:18,19 ütleb: «Ärge vaid joovastuge viinast, kust tuleb õnnetu elu, vaid SAAGE TÄIS VAIMU, rääkides isekeskis psalmide ja kiitusviiside ja vaimulike lauludega, lauldes ja mängides kannelt Issandale oma südames» («vaimulikud laulud» ei tähenda siin mitte laule lauluraamatust, vaid need on Püha Vaimu poolt antud laulud).

**SEITSMENDAKS**: ära ümbritse seda isikut, kes on tulnud, kes on tulnud Püha Vaimuga täitumist vastu võtma rahvahulgaga ja ära luba inimesi koguneda tema ümber.

Täisevangeelsetel koosolekutel on olnud juhuseid, kus inimesed on kogunenud kandidaadi ümber ning jaganud talle vastandlikke juhtnööre.

Keegi hüüab talle paremalt kõrva: «Oota veel!» Keegi hüüab vasakult: «Lõdvestu!» Keegi kolmas annab matsu selga ja hüüab: «Las minna!»

Sellest hoolimata võtsid paljud kandidaadid Püha Vaimu vastu. Mitte selle tõttu, vaid sellest hoolimata! Nende inimeste teadmatus, olgu Jumal neile armuline, jättis kandidaadid sageli õnnistusest ilma, kuna see hirmutas nad eemale ja nad lahkusid, ilma et oleks kunagi Püha Vaimu vastu võtnud.

Juuresolijad peaksid palvetama Vaimus, kui nad kõvasti palvetavad, vastasel juhul peavad nad palvetama vaikselt oma emakeeles.

Neid seitset sammu olen ma kasutanud alates 1938-st aastast, et inimesed täituksid Püha Vaimuga ilma viivitamata - ning see on juhtunud peaaegu ilma eranditeta.

**Peatükk 2**

**KÜMME PÕHJUST, MIKS IGA USKLIK PEAKS RÄÄKIMA KEELTES**

1. Korintose 14:18 ütleb Paulus: «Ma tänan Jumalat, et mina räägin keeltes rohkem kui teie kõik.»

Ma tahan tuntuks saada koos Paulusega öeldes: «Ma tänan Jumalat, et ma räägin keeltes.»

Näib, et kõik, mida mõned korintlased teha tahtsid, oli keeltes rääkimine. Kui Paulus rääkis keeltes rohkem kui korintlased, siis pidi ta ärkama keeli rääkides ja magama heitma keeli rääkides ning rääkima keeltes söögikordade vahel. Kindlasti rääkis ta keeltes väga suurel määral.

Tahan anda sulle kümme põhjust, miks iga usklik peaks keeltes rääkima: **ESIMENE PÕHJUS – KEELED ON ALGTUNNUS.**

Jumala Sõna õpetab, et kui me oleme täidetud Püha Vaimuga, siis räägime me võõraid keeli nii nagu Püha Vaim annab rääkida. See on kõige esimene tunnus või tõend selle kohta, et Püha Vaim elab meie sees. Apostlite teod 2:4 ütleb: «**Ja nad kõik said täis Püha Vaimu ja hakkasid rääkima teisi keeli, nõnda nagu Vaim neile andis rääkida.**»

Howard Carter, kes oli 19 aastat «Assemb- lies of God» liikumise peasuperintendent Suurbritannias, oli maailma kõige vanima nelipühi piiblikooli rajaja. Ta ütles, et me ei tohi unustada seda, et võõrastes keeltes rääkimine ei, mitte ainult Püha Vaimu meie sees olemise algtunnus, vaid see on pidev kogemus, mis kestab elu lõpuni.

Mis eesmärgil? Selleks, et aidata ülistada Jumalat. Keeltes rääkimine on voolav jõgi, mis ei tohiks kunagi kuivada, sest see rikastab vaimselt inimese elu. See on kooskõlas Pauluse ütlusega, et keeltest rääkimine ehitab sind üles.

**TEINE PÕHJUS - KEELED ON VAIMSEKS ÜLESEHITUSEKS**.

Me näeme, et Paulus kirjutas Korintose kogudusele, soovitades neil jätkata keeltes kõnelemise praktiseerimist oma palve- ja ülistuselus. 1. Korintose 14:4 ütleb Paulus: «Keeltes rääkija ehitab iseennast.» Keeltes rääkimine või palvetamine tähendab uskliku vaimset arendamist või ülesehitamist. 1. Korintose 14:2 ütleb: **«Sest kes keeltes räägib, ei kõnele inimestele, vaid Jumalale, sest keegi ei saa temast aru, vaimust ta ju räägib saladusi.»** Üks Uue Testamendi tõlge ütleb, et ta «räägib jumalikke saladusi».

Paulus ütleb siin, et Jumal on andnud Kogudusele üleloomuliku vahendi enesega suhtlemiseks. Kiitus Issandale! Paulus ütleb sama peatüki 14. salmis: «**Sest kui ma keeltes rääkides palvetan, siis palvetab mu vaim, aga mu mõistus on viljatu.**>>

Pane tähele, et ta ütles: «Mu vaim palvetab.» Laiendatud (Amplified) Piibel lisab: «... mu vaim / läbi Püha Vaimu minu sees / palvetab...» Jeesus ütles: «Jumal on Vaim.»

Sa näed, et kui sina palvetad keeltes, siis palvetab su vaim. Kui sa palvetad keeltes, siis on su vaim otseühenduses Jumalaga, kes on Vaim ja sa räägid Temaga jumalikus üleloomulikus keeles. Kiitus Jumalale!

See hämmastab, kuidas intelligentsed inimesed võivad küsida nende kirjakohtade valguses: «Mis kasu on keeltes rääkimisest?» Paljud on mulle selle küsimuse esitanud, teades kogu aeg, mida Kiri õpetab.

Sõber, keeltes rääkimisel on väärtus ja suur väärtus. Kui inimene ei suuda seda näha, on tema mõistusega midagi korrast ära. Ma ei arva, et ta peaks seda nägema selle tõttu, et ta on keeltes rääkinud. Mina, olles baptisti jutlustaja, hakkasin nägema, mida Sõna ütleb enne kui ma hakkasin keeltes rääkima.

Kui Jumal ütleb, et keeltes rääkimine on väärtuslik, siis ta on väärtuslik. Kui Jumal ütleb, et see ehitab üles, siis see ehitab üles. Kui Jumal ütleb, et see on üleloomulik vahend Temaga suhtlemiseks, siis see on üleloomulik vahend Temaga suhtlemiseks. Kui Jumal ütleb, et iga usklik peaks keeltes rääkima, siis iga usklik peaks keeltes rääkima.

Jeesus ei öelnud, et ainult mõned peaksid keeltes rääkima. Ta ütles: «**Tunnustähed järgivad neid, kes usuvad**.» «Neid» on mitmuses. See tähendab kõiki. Üks neist tunnustähtedest oli: «... nad räägivad uusi keeli» (Markuse 16:17).

**KOLMAS PÕHJUS - KEELED TULETAVAD MEILE MEELDE MEIS ASUVA VAIMU LIGIOLU**.

Keeltes rääkimine on üleloomulik tunnistus Püha Vaimu elamisest meie sees. Apostlite tegude kümnendas peatükis olid kuus juudi venda, kes olid tulnud koos Peetrusega Korneeliuse majja, hämmastunud, et Püha Vaimu and valati ka paganate peale. Nemad arvasid, et see on ainult juudi koguduse jaoks.

Kuidas nad teadsid, et paganad olid saanud Püha Vaimu anni? Apostlite teod 10:46 ütleb:…**SEST NAD KUULSID NEID VÕÕRAID KEELI RÄÄKIVAT ja Jumalat väga ülistavat**.»

Teiste sõnadega oli see esimeseks või peamiseks tunnuseks neis asetsevast Pühast Vaimust.

Jätkates keeltes rääkimist ja palvetamist, aitab see meil olla teadlik Vaimu ligiolust. Kui ma olen iga päev teadlik Püha Vaimu ligiolust minu sees, siis mõjutab see kindlasti minu eluviise.

Mõni võib öelda: «Jah, aga ma tunnen inimesi, kes on päästetud ja Püha Vaimuga ristitud, kuid nad kaotasid oma kannatuse ning ütlesid asju, mida nad poleks pidanud ütlema.»

Mina tunnen ka. Aga ma võin öelda ühte: nad polnud sel päeval palvetanud ega Jumalaga osaduses olnud.

Ma tean omaenda kogemustest, kui kerge on ägestuda ja vihastuda, kui ei olda teadlik Tema ligiolust. Ent kui sa võtad aega, et olla Temaga osaduses, rääkida keeltes ja palvetada, siis oled sa teadlik Tema sisemisest ligiolust ja sa ei tee ega ütle asju, mida hiljem kahetsed.

**NELJAS PÕHJUS - KEELTES PALVETAMINE ON KOOSKÕLAS JUMALA TÄIUSLIKU TAHTEGA.**

Keeltes palvetamine ei lase isekusel siseneda meie palvetesse. Kui ma palvetan oma mõistusest, võivad mu palved olla ebapiibellikud ja isekad. Liiga tihti on meie palved nagu vanal farmeril: «Jumal, õnnista mind, mu naist, mu poega John'i, tema naist, meid nelja ja ei kedagi teist.»

(Me ei ütle seda just selliste sõnadega, aga kokkuvõttes tuleb nii välja.)

Paulus ütleb Roomlastele 8:26: «... **sest me ei tea seda, mida paluda, nõnda nagu peaks**.»

Ta ei öelnud, et me ei tea, kuidas paluda, sest me teame, kuidas paluda. Me palume Isa Issanda Jeesuse Kristuse nimel. See on viis, kuidas palvetada.

Aga üksnes see, et ma tean, kuidas palvetada, ei tähenda, et ma tean, mille pärast palvetada. Tervikuna kõlab see salm: «**Aga samuti tuleb ka Vaim appi meie nõtrustele; sest me ei tea seda, mida paluda, nõnda nagu peaks, ent Vaim ise palvetab meie eest sõnades väljendamatute ohkamistega**.»

P. C. Nelson, Edela Piibliinstituudi rajaja, oli kreeka filoloog. Ta ütles oma noortele jutlustajatele, et kreekakeelne tekst kõlab sõna-sõnalt nii: «Püha Vaim teeb eestpalvet meie eest artikuleeritud kõnes väljendamatute ohkamistega» (artikuleeritud kõne on harilik kõnelemine). Ta tõi esile, et kreeka keeles ei tähenda see mitte ainult «ohkamisi» palves, vaid ka «võõraid keeli», See on kooskõlas sellega, mida Paulus ütles 1 Korintose 14:14: «**Sest kui ma keeltes rääkides palvetan, siis palvetab mu vaim, aga mu mõistus on viljatu**.»

Inimesed peaksid olema ettevaatlikud tehes nalja keeltes rääkimise üle, sest kui keegi palvetab keeltes, siis palvetab tema vaim juhituna Pühast Vaimust tema sees. Niisiis teevad pilkajad tegelikult nalja Püha Vaimu üle!

Püha Vaim sinu sees annab sulle sõnad; sina räägid need oma vaimust välja. Niimoodi aitab Püha Vaim sul palvetada vastavalt Jumala tahtele asjade pärast, mille eest on vaja palvetada.

Püha Vaim ei ohka ega räägi keeltes sinust lahus. Need ohkamised tulevad esile sinu sisemusest ja vabanevad sinu huulte kaudu. Püha Vaim ei tee palvetamist sinu eest ära. Ta on saadetud sinu sisse elama. Ta on abistaja - eestpalvetaja, aga ta ei tee eestpalvet sinust eraldi. Ta on saadetud sind palves abistama, aga Ta ei ole vastutay sinu palveelu eest.

See viis, kuidas Ta aitab meil palvetada, on läbi nende ohkamiste, mis väljuvad meie huultelt. Nad tulevad esile meie vaimust ja on Püha Vaimu poolt sünnitatud. Seega on keeltes rääkimine Vaimu juhitud palve. See välistab iseka palve võimaluse. Väga tihti, kui inimeste palved põhinevad nende endi soovidel ja ideedel, antakse neile asju, mis ei ole tegelikult ei Jumala tahe ega Jumala parim nende jaoks.

Sa ei usu seda? Siis sa ei usu ka Piiblit. Kui Jumala rahvas tahab, et asjad oleksid teatud viisil, isegi kui see pole parim nende jaoks ega ka Jumala tahe, siis Jumal lubab seda. Ma võin seda sulle tõestada.

Jumal ei tahtnud, et Iisraelil oleks kuningas. Ta ütles seda neile, kuid nemad tahtsid kuningat ja Ta lubas selle neile. See polnud Tema täistahe nende jaoks, see polnud Tema parim.

Kord palvetasin ma vaimus umbes kaks ja pool tundi, hoides ühte rusikat teise peal. Seal tundus olevat tõmme, mis tõmbas mu käsi ühele küljele. Ma proovisin kõigest jõust hoida oma rusikaid otse, kuid pidevalt tõmmati nad ühele küljele tagasi. Nii juhtus kolm korda.

Siis ütles Jumala Vaim mulle: «Inimesed tõmbavad oma valede palvetega asju fookusest välja.» (... «sest me ei tea seda, mida paluda, nõnda nagu peaks.») Omaenda palvete, omaenda mõtete ja omaenda mõistusega tõmbavad nad asjad fookusest välja. Nii läheb Jumala plaan tihti fookusest välja ja Tema täistahe ei teostu.

Kui ma sellest aru sain, oli see mulle ilmutus. Teatud määral teadsin ma seda juba varem, aga mitte kunagi varem polnud ma näinud keeltes palvetamise vajalikkust sellisel määral kui siis. Ühes asjas võid sa olla kindel: kui sa palvetad keeltes, võid hoida kõike fookuses, sest sa palvetad vastavalt Jumala tahtele ja kõigi kaasosaliste huvides.

**VIIES PÕHJUS - KEELTES PALVETAMINE ERGUTAB USKU.**

Keeltes palvetamine aitab mul õppida Jumalat enam usaldama. Keeltes rääkimine aitab minu usku. Ei, see ei anna mulle usku, see aitab mu usku.

Juuda kiri 20 ütleb: «Aga teie, armsad, rajage endid oma pühimale usule ja palvetage Pühas Vaimus ... See on lõplik tõend. Keeltes palvetamine aitab ja ergutab mu usku.

Kuna Püha Vaim juhib üleloomulikult neid sõnu, mida ma keeltes räägin, siis on vaja rakendada usku nende rääkimiseks, sest ma ei tea, milline saab olema järgmine sõna. Ma usaldan selles Jumalat. Ja Jumala usaldamine ühes asjas aitab mind Teda usaldada ka muudes asjades.

Olles noor baptisti jutlustaja, olin ma pastoriks kogukonna ainsas kirikus, nii et tegelikult oli see kogukonna kirik. Sinna tuli inimesi kõigist denominatsioonidest.

Peatusin ühe armsa metodisti abielupaari juures. Naisel olid maohaavad ning arstid arvasid, et see areneb kindlasti vähk-kasvajaks. Ma teadsin, et Jumal võiks ja tahaks teda tervendada, kuid millegipärast ei suutnud ma ta usku selle tasemeni tõsta. Ta sõi ainult beebi- toitu ja paistis, et ta ei suutnud sedagi oma maos hoida.

Ühel päeval juhtus imeline asi: ta võttis vastu Püha Vaimuga täitumise! Ma tulin sisse ja leidsin ta nautimas roogasid, mida ta polnud olnud võimeline sööma kogu oma haiguse vältel.

Olen näinud paljusid inimesi, kellel on olnud sarnane kogemus. Missugune seos on nende vahel? Me teame, et Püha Vaimuga ristimine ei tervenda sind, kuid keeltes rääkimine aitab sind õppida Jumalat rohkem usaldama. Kui sa räägid keeltes, siis aitab see sul usaldada Jumalat ka muudes asjades. See ergutab su usku.

**KUUES PÕHJUS - KEELTES PALVETAMINE AITAB SUL HOIDUDA VABA MAA- ILMALIKUST SAASTAST.**

Keeltes rääkimine aitab sul hoiduda saastumast sinu ümber räägitavast jumalatust, ilmalikust ja labasest jutust. Sa võid omaette vaikselt keeltes rääkida. Ükskõik, kus sa ka ei oleks, võid sa käituda vastavalt 1. Korintose kirja 14:28-le «**Aga kui tõlgitsejat ei ole, olgu rääkija vait koguduses ja rääkigu iseendale ja Jumalale**.»

Kui sa võid seda teha koguduses, siis võid sa seda teha ka töö juures. Sa ei sega kedagi. Olen palju kordi palvetanud vaikselt omaette keeltes olles kas juuksuris või mujal linnas, kus ma kuulsin asju, mis ei tule kasuks vaimulikule kasvule.

Ükskõik, kus sa ka ei oleks, võid sa rääkida enesele ja Jumalale. See hoiab sind saastumast maailmalike asjadega.

**SEITSMES PÕHJUS - KEELTES PALVETAMINE VÕIMALDAB MEIL PALVETADA MEILE TEADMATA OLUKORDADE JA INIMESTE EEST.**

Keeltes" palvetamine loob võimaluse palvetada asjade või olukordade pärast, mida keegi ei tea või mille peale keegi ei mõtle. Püha Vaim aga teab kõike. Jumala Sõna ütleb: «Ent Vaim ise palvetab meie eest sõnades (artikuleeritud kõnes) väljendamatute ohkamistega.» Selle alla kuulub ka keeltes rääkimine.

Kaks noort misjonäri «Assemblies of God» liikumisest Inglismaalt lahkusid oma kodumaalt ja sõitsid Aafrikasse. Hulk aastaid hiljem, kui üks neist oli kodus puhkusel, küsis talt üks noor naine, kas ta on pidanud päevikut. Ta vastas, et on.

Naine arvutas, et umbes kaks aastat tagasi oli ta ärganud öösel üles ja tundnud tungivat vajadust palvetada. Ta oli palvetanud keeltes umbes tunni. Siis ta nägi nägemuses rohust onni. Ta nägi noort valget meest, ülejäänud olid pärismaalased. Ta nägi teda suremas ning pärismaalased katsid ta kinni ja lahkusid. Äkitselt nägi ta teda onnist väljuvat ning nende keskel seisvat. Kõik rahvas hakkas rõõmustama.

Noor naine küsis, kas misjonäril on olnud sellist kogemust. Oli küll. Kui ta kaaslane oli mujale läinud, oli ta haigestunud surmavasse palavikku. Olles võrrelnud kuupäevi ning arvestanud ajavahet, leidsid nad, et naine oli ta eest palvetanud täpselt sel tunnil. Püha Vaim oli teinud võimalikuks nende asjade pärast palvetamise, mille pärast oli olnud vaja palvetada, sest Püha Vaim teab kõike.

Olen kuulnud ühte teist Aafrika misjonäri jutustamas mitmel korral sarnast lugu.

Ta üüris koos pärismaalasest töötegijaga paadi, et minna ühele saarele jutlustama. Õhtul tagasiteel puhkes äkitselt troopiline torm.

Paadiomanik ütles, et kui nad jäävad avavette, läheks paat kummuli ja nad kõik upuvad, aga kui nad üritavad sõita kalda ligi, sõidaksid nad karide otsa.

Ta küsis misjonärilt, mida teha. Misjonär vastas: «See on teie paat. Mida teie tahaksite teha? Mis oleks teie arvates parem?» Mees vastas, et tema riskiks parem karidega.

Misjonär ja kohalik töötegija palvetasid ning ütlesid: «Hea küll, lase käia.

Ta rääkis, et kui nad jõudsid karide juurde, tundus äkki, nagu oleks paat õhku tõstetud ja üle vee kantud. Misjonär ütles, et selle imelise juhtumi tunnistajateks olid tema, kohalik töötegija ning kaks või kolm uskmatut, paadiomanik kaasa arvatud.

Jumal tõstis sõna otseses mõttes selle purjepaadi üle karide ohutusse vette.

Järgmisel nädalal külastas see misjonär teist misjonijaama ja üks naismisjonär küsis temalt, kas ta mitte ei olnud möödunud esmaspäeva õhtul kella kümne paiku hädas. Ta küsis, miks naine seda arvab. Too vastas, et ta oli sellel õhtul varakult voodisse läinud, kuna ta kavatses järgmisel hommikul reisile minna. Aga umbes kella kümne paiku ärkas ta sellise palvekoormaga, et kõik, mida ta võis teha, oli keeltes palvetada ja vaimus ägada.

Naine ütles: «Ma ei teadnud, mis see oli, aga mulle tundus, nagu oleksid sa hädas ja ma lihtsalt pidin su pärast palvetama.» Mees seletas talle, mis oli temaga just selle palve ajal juhtunud. Tänu Jumalale! Vaim teab.

1956. a. mais reisisin ma koos oma perekonnaga Californias. Sel korral oli meil auto taga kolme magamistoaga vagunelamu, sest meie teismelised poeg ja tütar olid reisil kaasas.

Kord ärkasin ma keset ööd üles. Tundus, nagu oleks keegi mulle käed peale pannud. Imestasin, et kas keegi on toas. Vaatasin oma naise poole, kuid tema magas rahulikult. Kõik oli korras, aga ikkagi mu süda tagus metsikult, nagu valdaks mind kabuhirm.

Ütlesin: «Issand, milles on asi? Kusagil on midagi lahti. Mis see on? Oo, Püha Vaim, Sina oled igal pool, Sa tead kõike, anna mulle palvetada.» Ma hakkasin keeltes palvetama.

Ma palvetasin umbes tunni. Siis hakkasin ma naerma ja laulsin veidi keeltes. (Kui sa selliselt palvetad, siis tee seda alati niikaua, kuni tunned, et palve muutub kiituseks, mis tähendab, et sa oled saavutanud võidu, olenemata sellest, mille eest sa siis palvetasid. Sa kas naerad, oled rõõmus või laulad).

Ma teadsin, et see, mille eest ma olin palvetanud, ükskõik mis see siis ka ei olnud, oli täitunud: mul oli vastus. Ma laskusin tagasi unne ja nägin unenäo. Selles nägin ma oma nooremat venda ühes Louisiana hotellitoas. (Keegi ei öelnud mulle, et see on Louisianas, aga ma teadsin, et ta on seal.) Nägin teda kohe pärast keskööd ärkavat ja ennast väga haigena tundvat. Nägin, kuidas nad arsti kutsusid. Nägin, kuidas teda kiirabiautosse viidi. Nägin punase tule vilkumist, kui teda haiglasse sõidutati.

Unes seisin ma koridoris oma venna palati ukse taga. Uks oli kinni. Väljus arst, surus mul kätt ning ütles: «Ta on surnud. Ta on surnud.» Vastasin: «Ei, doktor, ta ei ole surnud.» Ta küsis: «Mida te sellega mõtlete, et ta ei ole surnud?» «Issand ütles mulle, et ta jääb elama ega sure mitte.» Arst sai vihaseks ja ütles: «Noh, ninatark, tulge minuga kaasa ja ma näitan teile, et ta on surnud. Ma olen selleks liiga palju inimesi surnuks tunnistanud, et mitte taibata, kui keegi on surnud.» Ta võttis mul käe alt kinni ja juhtis mind mu venna palatisse. Ta läks voodi juurde ning tõmbas lina tagasi. Kui ta seda tegi, avanesid mu venna silmad ning arst nägi, et ta hingab.

Ta hakkas kogelema: «Noh, te teate midagi, mida mina ei teadnud.» Ta oli hämmastunud ning jätkas üha kordamist: «Ta on elus, kas pole?» Unes ma nägin oma venda voodist tõusvat ja ta oli terve. Mõistate - see oli asi, mille pärast ma olin palvetanud.

Augustis pöördusime Texasesse tagasi. Just siis, kui ma lõpetasin oma vagunelamu parkimist, tuli mu vend minu juurde. Ta lausus: «Sinu äraoleku ajal olin ma surmasuus.» Ma vastasin: «Jah, ma tean.» Ta küsis, kas ema oli seda mulle rääkinud. Vastasin, et polnud kellegagi vestelnud (olin just saabunud) ja keegi polnud mulle ka kirjutanud. Siis ta küsis: «Kust sa siis teadsid, et ma suremas olin?»

Rääkisin talle, kuidas ta oli öösel haigestunud ning kõigest sellele järgnenust. Ta ütles, et oli olnud umbes 40 minutit teadvusetult ja arstid pidasid teda surnuks. Tegelikult olid nad ta juba surnuks tunnistanud.

Sõbrad, mul ei olnud vagunelamus mingeid kommunikatsioonivahendeid, isegi telefoni mitte. Aga tänu Jumalale! Jumalal on oma originaalne kommunikatsioonisüsteem!

Jah, see on pühakirjalik ja piibellik. Me peaksime kõik keeltes palvetama, sest siis me palvetame olukordade eest, millest me midagi ei tea.

**KAHEKSAS PÕHJUS – KEELTES PALVETAMINE KOSUTAB VAIMSELT.**

Jesaja 28:11,12 ütleb: «**Tõesti, pobisevate huultega ja võõras keeles kõneleb ta sellele-sinasele rahvale, tema, kes neile ütles: «See on hingamispaik, laske väsinud hingata, see on kosutuskoht!» Ometi nad ei tahtnud kuulata**!»

Mis on hingamine? Mis on kosutus? Võõrastes keeltes rääkimine, ütleb Jumala Sõna. «**See on hingamispaik, laske väsinud hingata, see on kosutuskoht ...**>>

Vahel arst ütleb sulle, et sa vajad puhkusravi. Noh, ma ütlen sulle, milline on maailma parim puhkus: võõrastes keeltes rääkimine. Sa võid nautida puhkusravi iga päev, kiitus Jumalale!

Neil segaduse, kindlusetuse ja kitsikuse päevadel vajame me seda puhkust ning kosutust - ja see tuleb keeltes rääkimise kaudu.

**ÜHEKSAS PÕHJUS - KEELTES PALVETADES ANNAD SA TÄIUSLIKKU TÄNU.**

1 Korintlastele 14:15-17 „Mida siis teha? Ma tahan palvetada vaimus ja tahan palvetada ka mõistusega. Sest kui sa teed tänupalvet vaimus,kuidas siis see, kes võhiku kohal seisab, sinu tänu peale saab ütelda: «Aamen!»; ta ju ei tea, mida sa ütled. Sest sa tänad küll hästi, aga teist see ei ehita.

Oletame, et sa kutsud mind endaga koos sööma ja ütled: «Vend Hagin, ole hea, täna toidu eest.» Paulus ütles, et vaimulikes asjades võhiklikud inimesed ei saaks üles ehitatud, kui ma keeltes palvetan, kuna nad ei saa minust aru. Ta ütles, et sellisel juhul oleks parem palvetada mõistusega. Aga kui ma palvetaksin keeltes, peaksin ma ka tõlgitsema, et nad teaksid, mida ma olin öelnud. Ent pane tähele Pauluse ütlust, et keeltes rääkimine on kõige täiuslikum palve- ja kiituse viis, sest **«sa tänad küll hästi.»**

**KÜMNES PÕHJUS - KEELTES RÄÄKIMINE TALTSUTAB KEELE.**

Jakoobuse 3:8 ütleb: «**Kuid keelt ei suuda ükski inimene talitseda, seda rahutumat pahategijat täis surmavat mürki.**» Keeltes rääkimisel keele allutamine Pühale Vaimule on suur samm selle suunas, et kogu ihu Jumalale allutada. Kui sa suudad allutada oma keele, suudad sa allutada ka iga teise ihuliikme. See ongi see, mida Kiri õpetab.

**Keelte avalik külg**

Mõista, et on olemas ka keelte «avalik külg».

**ESITEKS**, inimesed räägivad keeltes, kui nad saavad avalikus kohas Püha Vaimuga ristitud.

(Need, kes olid Peetruse ja 120-ne läheduses, kuulsid neid Nelipühi päeval keeltes rääkimas.)

**TEISEKS** arendab see kogudust, kui keegi avalikul koosolekul räägib keeltes (koos tõlgitsusega). Paulus ütleb selgelt, et prohveteering on ehitamiseks, õhutuseks ja trööstiks.

Ta ütles, et suurem on see, kes prohvetlikult kõneleb, kui see, kes keeltes räägib, kui see mitte ühtlasi ei tõlgitse. (1 Kor. 14:5).

Ta ütleb, et keeltes rääkimine koos tõlgitsusega on samaväärne prohveteerimisega.

Näiteks: 10-ne sendi saamiseks läheb vaja kahte 5-sendist, aga sa tead, et kaks 5-sendist ei moodusta 10-sendist rahatähte.

Ent lubage mul kohe öelda, et prohveteerimine ei ole jutlustamine, vaatamata sellele, mida mõned võivad öelda. Kui prohveteerimine oleks jutlustamine, siis sa ei peaks jutlustamise jaoks mingeid ettevalmistusi tegema.

Aga selleks, et jutlustada, pead sa õppima. Paulus ütles, et Jumalale kõlbavaks osutumiseks on vaja hoolega õppida. Sa ei pea õppima keeltes rääkimist ja tõlgitsemist. Samuti ei pea sa õppima prohveteerimist. See tuleb läbi Vaimu inspiratsiooni. Muidugi kui keegi Vaimust inspireeritult jutlustab ja ütleb asju, mille peale ta pole mõelnud, siis on see tõde. See on inspiratsioon ja oma olemuselt prohveteering.

**Prohveteering** on insipreeritud, üleloomulik kõne arusaadavas keeles - ehk teiste sõnadega sama, mis keeltes rääkimise ja tõlgitsemise lõpptulemus.

**Tõlgitsemine** on inspireeritud üleloomulik kõne arusaadavas keeles, mis ütleb meile, mida öeldi eelnevalt keeltes rääkides.

**Keeled** on üleloomulik kõne tundmatus keeles.

**KOLMANDAKS**, Sõnaga kooskõlas kasutatult veenab keeltes rääkimine ja tõlgitsemine uskmatut Jumala ligiolu reaalsuses ning tihti põhjustab tema pöördumise Jumala poole ja päästetuks saamise. Ma olen seda mitmeid kordi näinud.

**NELJANDAKS**, Jeesus ütles: «**Ja tunnustähed järgivad neid, kes usuvad. Minu nimel nad ajavad kurje vaime välja, räägivad uusi keeli, võtavad üles madusid, ja kui nad mõnd surma- jooki joovad, ei tee see neile mitte kahju; haigete peale nad panevad käed, ja need saavad terveks**.» (Markuse 16:17,18). Kiitus Jumalale!

Loomulikult ei soovi sa koosolekul kuulata ainult lõputuid palveid keeltes, sest ilma tõlgitsuseta ei tea kogudus, mida on öeldud ja teda ei ehitata üles. Aga kui sa tuled pärast teenistust altari äärde, võid sa keeltes palvetada nii palju kui soovid, sest sa tulid ju altari äärde, et saada üles ehitatud.

Kui tavalisel teenistusel kõik tõstavad oma käed üles ja palvetavad, siis on õige keeltes palvetada. Aga kui kogudus lõpetab palvetamise, peaksid sinagi lõpetama. (Õpi kasutama seda, mida omad, kõige tulusamalt.) Paljud ütlevad, et sa ei pea kellelegi seletama, kuidas keeltes rääkida, sest Püha Vaim räägib. Ei, Püha Vaim ei räägi. Püha Vaim annab sulle ainult sõnad ja sina räägid need välja.

Kiriku ringkonnas on meil oma «släng» või terminoloogia, mis on nendele, kes on just sinna sisenenud, segadust tekitav. Võib-olla me teame, mida me mõtleme, võib-olla mitte, aga me tekitame teistes segadust. Peaksime olema Püha Vaimu vastuvõtmise selgitamisega ettevaatlikumad. Ma arvan, et parim on minna tagasi Piibli juurde ning nimetada asju samade nimedega kui Piibelgi.

Ma tean, sa oled kuulnud mõningaid ütlevat: «Lihtsalt lase Pühal Vaimul rääkida. Aga Püha Vaim ei räägi, sina teed seda. Püha Vaim annab sulle sõnu, sina oled see, kes need välja ütleb.

Pidasin ühes suures koguduses koosolekusarja ning pärast teenistusi tavatsesime naisega minna koos selle koguduse pastori ja tema abikaasaga einestama.

Ühel õhtul lausus pastoriproua: «Vend Hagin, ma ei nõustu teiega.»

Ütlesin talle, et olen alati avatud igaühele, kes aitab mul Jumala Sõna paremini tunda. Igaüks, kes õpetab peaks olema avatud ning omama õpetatavat vaimu või vastasel korral nad ei peaks õpetama.

Ma pean silmas avatust Jumala Sõnale, mitte isikute arvamustele. Me peaksime kuulutama Jumala Sõna, mitte aga arvamusi või veendumusi. Mul ei ole aega nende jaoks, kes arvavad, et nad teavad kõike, kuigi tegelikult ei tea. Mina ei tea mitte kõike, aga ma tänan Jumalat selle eest, mida ma tean. Piibel ütleb: «**Sest poolik on mida me tunnetame ja poolik mida me ennustame**.» (1. Kor 13:9). (Tänu Jumalale selle osa eest, mida ma tean.)

Ma küsisin: «Milles sa siis minuga nõus ei ole?» Ta vastas: «Ma ei ole nõus sellega, kui sa väidad, et Püha Vaim ei räägi keeltes.>> «See on, mida Jumala Sõna õpetab,» ütlesin talle.

Ta lausus: «Mina usun seda just täpselt nii, nagu Piibel selle kohta ütleb.»

Küsisin talt, et mida Piibel siis ütleb. Ta vastas: «Piibel ütleb: «Kui tema tuleb, siis tema räägib ise.>>

Ütlesin: «Ka mina usuks seda, kui see oleks Piiblis.>> «Aga vend Hagin, ma olen ordineeritud jutlustaja ja ma tean, mida Piibel ütleb! Ma olen seda 25 aastat kuulutanud!>>

Ütlesin talle: «Te olete 25 aastat kuulutanud midagi, mis ei ole tõde.» Ta sõnas: «Olen kuulnud seda jutlustatavat ja tsiteeritavat 25 aasta vältel.» Ütlesin: «See ei tee seda veel tõeks.

On palju asju, mida on jutlustatud ja tsiteeritud, mis ei vasta tõele.»

Ma palusin tal mulle seda kohta Piiblist näidata. Ta ütles, et tal pole oma Piiblit kaasas, ta peaks selle koha üles otsima. Ütlesin talle, et ta mulle helistaks, kui ta selle koha üles leiab. Me paiknesime selle linna ühes hotellis. Ta nõustus. Lubasin talle 300 dollarit maksta, kui ta selle koha Piiblist üles leiab. Enam kui 20 aastat on tulnud ja läinud, aga ta pole ikka veel mulle helistanud. Miks? S Piiblis ei ole sellist kirjakohta, mis ütleks.

«Aga kui Püha Vaim tuleb, räägib ta ise. »

Kõige lähedasem kirjakoht sellele lausele on väide, mille Jeesus tegi Johannese 16:13 «**Aga kui tema, tõe Vaim, tuleb, ... sest tema ei räägi iseenesest, vaid mida ta kuuleb, seda ta räägib**.» Ei, Püha Vaim ei räägi võõrastes keeltes. Inimesed räägivad, aga Püha Vaim juhib seda üleloomulikult.

Apostlite teod 2:4 ütleb: «**Ja nad kõik said täis Püha Vaimu ja hakkasid rääkima teisi keeli, nõnda nagu Vaim neile andis rääkida**.» Nemad hakkasid võõrastes keeltes rääkima, Püha Vaim andis neile rääkida ja nemad rääkisid.

Weymouth'i tõlge Apostlite tegudest kõlab: nad hakkasid rääkima «vastavalt sellele, milliseid sõnu Vaim andis neile rääkida.» Uks teine tõlge ütleb: «Nad hakkasid rääkima võõraid keeli, nõnda nagu Vaim neid rääkima õhutas.»

Moffatt'i tõlge ütleb: «Nad hakkasid rääkima võõrastes keeltes nii nagu Vaim võimaldas neil ennast väljendada.» Nemad (usklikud) tegid seda, Vaim andis selle neile.

Keeltes rääkimine põhineb inimese tahte aktil. See, et sa räägid, ei ole üleloomulik. Üleloomulik osa on see, mida sa ütled ja kust see jutt tuleb.

Pane tähele, et Paulus ütleb 1. Korintose 14:14,15: «**Sest kui ma keeltes rääkides palvetan, siis palvetab mu vaim, aga mu mõistus on viljatu. Mida siis teha? Ma TAHAN palvetada vaimus (see tähendab keeltes) ja TAHAN palvetada ka mõistusega** ...>>

Kui ma küsin sinult: «Kas sa saad jääda altari juurde palvetama?» ja sa vastad «Jah, ma jään ja palvetan,» siis see tähendab, et sa saad palvetada oma mõistusega, sest sa ütlesid: «Ma jään.» Vaimuga täidetud kristlane võib aga ka öelda: «Ma palvetan vaimus.>>

Sinu tahe on seotud sinu otsusega palvetada vaimus sama palju, kui otsusega palvetada mõistusega. See on Piibellik.

Paulus ütles veel: «Ma tänan Jumalat, et ma räägin keeltes.» Ta ei öelnud: «Püha Vaim räägib minu läbi.» Sa ei leia Uuest Testamendist ühtegi sellist väidet.

Paulus ütles: «Mina räägin keeltes.» Mõned võivad öelda: «Ma ei taha minna lihasse, kui ma Püha Vaimu vastu võtan.» Aga sa pead lihas olema, kui sa Püha Vaimu vastu võtad, sest Peetrus ütles Nelipühi päeval: «**See on, mis on üteldud prohvet Joeli kaudu: «Ja viimseil päevil sünnib, ütleb Jumal, et MA VALAN OMA VAIMU KÕIGE LIHA PEALE! Ja teie pojad ja tütred hakkavad ennustama, teie noored mehed näevad nägemusi ja teie vanemad uinuvad unenägusid nähes**!» (Ap 2:16,17)

Püha Vaim on valatud meeste ja naiste pea- le lihas, ülistamaks Jumalat vaimus, kiitus Jumalale!

**Peatükk 3**

**PIIBLI TEE PÜHA VAIMU VASTUVÕTMISEKS**

Ja vaata, mina läkitan teie peale oma Isa tõotuse! Ent jääge sellesse linna seni, kuni teid ehitakse väega kõrgest! Luuka 24:49

Kõigepealt tahan ma öelda, et loomulikult ma usun Jumala ootamisse. Piibel õpetab meid Issandat ootama. Piibel ütleb, et «need kes ootavad Jehoovat, saavad uut rammu» (Jes. 40:31). See, et me oleme Püha Vaimuga täidetud, ei ole mingi näitaja, et me ei peaks Jumalat ootama. Tegelikult just siis ongi aeg, millal peaks hakkama Jumalat ootama – see on pärast Püha Vaimuga täitumist. Kui sa ootad Issandat, saab Jumala Vaim sind õpetada, valgustada ning juhtida kõige tõe sisse.

Ma mitte üksnes ei usu, vaid ka praktiseerin seda, mida ma jutlustan. Ma püüan Jumala ootamist praktiseerida. Minu koosolekutel on olnud aegu, mil ma ootasin Jumalat neli, viis või kuus tundi. Keegi meist ei jõua sellisele tasemele, et me ei peaks enam Jumalat ootama.

Mis aga puutub Püha Vaimuga täitumisse, siis mu süda murdub, kui ma näen inimesi, kes ootavad, palvetavad, nutavad ja ahastavad. Ma tean, et tegelikult nad ei pea seda tegema.

Mõni võib küsida: «Kas Jeesus siis ei käskinud jääda Jeruusalemma ootama, kuni nad täidetakse väega kõrgest?» Jah, ta ütles seda. Aga pea meeles, et Jeesus ütles jüngritele seda enne nelipühipäeva. Kui see on jumalik reegel, miks siis seda mitte terviklikult rakendada?

Ta ütles: «Teie jääge sellesse linna, Jeruusalemma.» Kui see on jumalik valem, siis sa peaksid õhutama kõiki kandidaate Jeruusalemma sõitma, et nad siis saaksid Püha Vaimu vastu võtta!

Need 120 Jerusalemmas, ülemises toas ei oodanud mitte üksnes Püha Vaimu. Nad ootasid nelipühipäeva. Pärast nelipühipäeva ei ole Apostlite tegude raamatus enam ühtegi juhust, kus nad oleksid Püha Vaimu oodanud!

Kaheksa aastat pärast Nelipühi läks Filippus alla Samaariasse (Ap. t. 8). Tema kuulutamise tulemusena said inimesed päästetud ja veega ristitud. Siis tulid Jeruusalemmast Peetrus ja Johannes ja panid oma käed nende samaarlaste peale «ja nad said Püha Vaimu>> (salm 17).

Ilma ahastamata, ootamata ja pettumata ning ilma eranditeta täitusid nad kõik Püha Vaimuga.

Kümme aastat pärast Nelipühi läks Peetrus Korneeliuse kotta Kaisarea linnas (Ap. t. 10) (Pea meeles, et «usk tuleb kuuldust, aga kuuldu Kristuse Sõna kaudu»), ta hakkas kuulutama.

«Kui Peetrus neid sõnu alles rääkis, langes Püha Vaim kõikide peale, kes seda sõna kuulsid!» (salm 44), sest «nad kuulsid neid võõraid keeli rääkivat ja Jumalat väga ülistavat» (salm 46).

Korneelius ja tema kodakondsed täitusid Püha Vaimuga ilma palvetamata, ilma ootamata ning ilma eranditeta.

Jumala Sõna räägib meile, et 20 aastat pärast Nelipühi läks Paulus Efesosest läbi ja leidis sealt jüngreid «kes ei olnud kuulnud, kas Püha Vaimu on» (Ap. t. 19). Paulus pani neile käed peale ja siis «tuli Püha Vaim nende peale ja nad rääkisid võõraid keeli ja ennustasid» (salm 6).

Ja meeste arv oli «ligi kaksteist» (salm 7). (Seal ei ole öeldud, kui palju oli naisi ja lapsi).

Pane tähele, igaüks neist täitus Püha Vaimuga, ilma et ta oleks oodanud, palvetanud või laulnud. Paulus, suur apostel, võttis Püha Vaimu vastu siis, kui Ananias talle käed peale pani (Ap. 9:17). Kuigi selles peatükis ei ole märgitud, et ta keeltes oleks rääkinud, me teame, et ta seda tegi, sest Paulus ütles hiljem 1. Korintose 14:18: «Ma tänan Jumalat, et ma räägin keeltes rohkem kui teie kõik!» Iga kord, kui Pühakirjas räägitakse inimhulgast, kes soovisid täituda Püha Vaimuga, täitus iga inimene. Keegi ei lahkunud pettunult. Kui me õpetaksime ka tänapäeval inimesi samamoodi, siis ka nemad võtaksid Püha Vaimu kohe vastu.

Jumalal ei ole mingeid proovi- ja läbikukutamismeetodeid. Jumalal ei ole ühtegi meetodit, kuidas tulla, otsida, mitte leida ja siis tühjalt ära minna.

Üldiselt on inimesed nii vastuvõtlikud, et nad usuvad, mis me neile räägime. Nii see peakski olema. Aga meie omakorda peaksime oma hoolikad, et olla läbi ja lõhki piibellikud.

Ma kaalun täie tõsidusega sõnu, mida ma räägin. Mis puutub Püha Vaimu vastuvõtmise siis paljud on olnud inimeste juhendamisel selles suhtes väga ebamäärased.

Kui üks baptisti jutlustaja Texase osariigist tahtis Püha Vaimu vastu võtta, siis käskisid ühed heatahtlikud usklikud tal öelda: «Au Jumalale. Au Jumalale. Teised soovitasid: Ütle kiiremini.> Tal sai sellest kõrini ja ta loobus, sest ta ei suutnud Piiblist ühtegi sarnast juhtnööri leida.

Kui ta nägi, et see, mida kuulutati, on Jumala Sõnas, täitus ta Püha Vaimuga ja rääkis võõraid keeli. Ta tõi endaga ka ühe jutlustajast sõbra ning seegi täitus Püha Vaimuga.

Järgmine oli metodisti jutlustaja.

Oli alanud Apostlite tegude stiilis ärkamine. See metodist läks tagasi oma kogudusse, pidas kahenädalase ärkamiskoosoleku ja ta rahvas võttis Püha Vaimu vastu.

Jeesus ütles: «Kui kellelgi on janu; see tulgu minu juurde ja joogu» (Joh. 7:37). See, et sa oled saanud täidetud, ei ole veel mingi näitaja, et sa ei peaks enam januseks jääma.

Tavalises elus olen ma iga päev näljane ja janune, ja nii on see ka vaimses elus. Ma toidan ennast sellega, mida ma sulle kuulutan. Mida sa arvaksid kokast, kes oma roogasid ei sööks?

Jumala Sõna toidab su vaimu. («Inimene ei ela üksnes leivast, vaid igaühest sõnast, mis lähtub Jumala suust») (Mt. 4:4).

Püha Vaim kustutab su janu. («**Selle ihust peavad voolama elava vee jõed**») (Joh. 7:38).

Jeesus ei öelnud: «Las ta tuleb ja hüüab.» Ta ei öelnud isegi mitte: «See tulgu, palvetagu, higistagu, kiitku, alandagu ennast ning mingu tühjalt ära.» Vaid ta ütles: «See tulgu minu juurde ja joogu.»

 Me võime iga päev juua ja püsida täitunutena. Paulus ütles 1. Kor. 14:15: «Ma tahan palvetada vaimus ... ma tahan laulda vaimus ...».

Iga Vaimuga täidetud usklik peaks seda oma isiklikus palveelus iga päev tegema. Kui me seda ei tee, siis me ei säilita Vaimuga täidetud olekut. Kui kõik seda teeksid, oleks kirikusse tulles atmosfäär laetud.

Kui kaua võtab sul joomine aega? Kui kaua sa pead palvetama, enne kui võid juua? Kui sa saad juua, saad sa ka Vaimust juua just nüüd. Just nüüd! Mõned meist, jutlustajaist tunnistavad ja jutlustavad 45 minutit sellest, kuidas Püha Vaim on siin. Pärast, siis kui inimesed on altari juurde tulnud, me ütleme: «Ta ei ole siin. Issand, läkita Püha Vaim.» Ja me laulame: «Oo Issand, saada meile väge, just nüüd.» Pole mingit vajadust seda laulda! Püha Vaim on siin!

Püha Vaimuga ristimine ei ole autasu, see on and. Üks jutlustaja ütles: «See, mida sa jutlustad, on piibellik, aga meile vanadele on see raske. Ma olen juba liiga kaua ühte teed mööda läinud, nüüd on raske oma suunda muuta. Ma tean, et ma eksin. Ma kuulutasin sellest kui autasust.

Kui ta aga on and, siis ei ole ta autasu – ja ta võetakse vastu usu läbi.»

Keegi küsis: «Kas sa ei arva, et enne kui inimene saab Püha Vaimuga täidetud, peaks ta oma elu korrastama?» Kiitus Jumalale, kui ta on päästetud uuesti sündinud - siis on ta elu korrastatud.

Üks mees ütles: «Enne kui ma sain Püha Vaimu, pidin ma varastatud sea tagasi viima.»

Meil on nii palju kõiksuguseid rumalaid ideid. Sa ei saa oma heade tegudega endale Püha Vaimuga ristimist osta. See on and. Pealegi, kas Piibel ei ütle mitte, et Jeesuse Kristuse veri puhastab meid kõigest patust? Kui inimene on puhastatud kõigest patust ja käib valguses, on ta kohe nüüd valmis Püha Vaimu vastu võtma!

1939. aastal palus üks õde Püha Vaimu saamise pärast. Ta oli altari ääres ja Issand ristis ta. Ta rääkis võõraid keeli. Hiljem, samal õhtul, kui ta oli oma käed üles tõstnud ja ülistas inglise keeles Jumalat, jooksis üks mees tema juurde ja ütles: «Õde, võta oma abielusõrmus sõrmest, siis Issand täidab sind Püha Vaimuga.» (Seda peavad mõned «elu korrastamiseks»).

Vastasin talle: «Vend, sa jäid hiljaks. Issand on ta juba täitnud - koos sõrmuse ja kõige muuga. Kiitus Issandale!» Mõned ütlevad: «Vend Hagin, sa teed selle liiga lihtsaks.» Ma vastan neile alati, et see ei ole mitte mina, kes seda tegi.

Tänu Jumalale oli see Jumal, kes selle lihtsaks tegi. Teised ütlevad: «Jah, aga ma lihtsalt ei usu sellesse konveiermeetodisse.» Jah, aga kas sa usud, et inimesed võivad suurte rühmade terveks või päästetud saada? Kindlasti usud. Kui nad täna päästetud ei saa, võib homme juba hilja olla. «Täna on päästepäev.» Pääste on and. Tervenemine on and. Püha Vaimuga ristimine on and.

Kui kõik on annid mida võetakse vastu usu läbi, siis milleks käskida oodata?

Üks jutlustaja tegi märkuse: «Nüüd on palju neid «uuemoelisi» meetodeid, palju uusi lihtsustusi. Mina usun vanamoelisesse meetodisse.» Miks, mu sõber, sa ei saa ju minna enam vanamoelisemaks kui on Apostlite tegude aegne meetod - vana hea piibellik viis!

Üks teine jutlustaja ütles: «Ootasin kolm aastat, et Püha Vaimuga täituda. Nüüd see tähendab mulle palju enamat, kui juhul kui oleksin kohe täitunud.»

Vastasin: «Vaene vana Paulus. Soovin, et sa oleksid ka talle seda öelnud. Mul on vaesest vanast Paulusest nii kahju. Sa ütlesid, et Püha Vaim ei ole neile, kes Ta kohe vastu võtavad, nii tähtis. Aga Paulus sai koheselt, Ananias pani talle käed peale ja ta sai viivitamata.

Kas see ei tähendanud siis Paulusele midagi? Kõik, millega ta vaid hakkama sai, oli ainult enamuse Uue Testamendi kirjutamine. Kõik, mida ta tegi, oli vaid 38 aasta pikkune kuulutamise aeg, mille jooksul ta kuulutas paikades, kus keegi teine polnud käinud.

Ta tegi nende 38 aasta jooksul rohkem tööd, kui enamus denominatsioone on teinud 500 aasta jooksul.

Kui sa oleksid ka Paulusele seda öelnud oleks ta võinud täitumist oodata ning siis olla pastoriks koguduses, mille pühapäevakoolis käib 28 inimest nagu teil.» (Ütlesin seda armastuses.) Kas see püsib? Olenemata sellest, kas sa võtad Ta kiirelt vastu või palvetad kaua, see püsib, kui sa püsid täitununa. Paljud teist täitusid Püha Vaimuga viis aastat tagasi. Noh, kui ta on vastu pidanud viis aastat, peaks ta vastu pidama ka 50!

Keegi ütles: «Ma mäletan neid aulisi aegu. mil ma ootasin Issandat, et Vaimuga täituda.» Kas sa oled nendest ootamise aegadest loobunud? Mul on üks värske kogemus. Ma mäletan seda kallist aega, kui ma eile õhtul Issandat ootasin. Au Jumalale! Püha Vaimuga ristimine on and. Sõbrad, praegu on aeg võtta Vaimu vett ilma hinnata!